Fin wil vinnige Alcaraz fnuikFinland se Emil Ruusuvuori. (Foto: Matthieu Mirville/DPPI via AFP) Emil Ruusuvuori hoop dat die geskiedenis hom sal herhaal wanneer hy met Carlos Alcaraz in Madrid kragte meet. Die Finse speler het immers hul vorige kragmeting in Florida met 6-4, 2-6 en 7-5 gewen. Maar dit was twee jaar terug en sedertdien het die jong Spanjaard ŉ tenniskrag geword waarmee daar beslis rekening gehou moet word. “Ek onthou dat ek destyds diep gedelf het en met die beste houe van die wedstryd vorendag gekom het. Ek sal nou weer eens ŉ soortgelyke vertoning moet lewer indien ek ŉ kans wil staan om hom te klop,” het Ruusuvuori gesê. Hy stem ook saam met Stefanos Tsitsipas se ontleding: Spoed is Alcaraz se grootste wapen. “Carlos is blitsig wanneer hy net toe storm, terwyl hy merkwaardige verdedigingshoue kan speel. Jy sal bestendige topgehaltetennis moet speel as jy teen hom ŉ kans wil staan.” Tog sien die Fin uit na die uitdaging. “Ek het nog nooit vantevore op die hoofbaan teen die wêreld se voorste speler gespeel nie. Ek wil met vryheid speel en die wedstryd geniet. Dit is immers waarom ons hier is.” Andrea Vavassori klop Andy Murray met 6-2 en 7-6 Jan-Lennard Struff klop Lorenzo Sonego met 6-3 en 6-1 Aryna Sabalenka klop Sorana Cirstea met 6-4 en 6-3 Shelby Rogers klop Ana Bogdan met 6-2 en 6-2 Caroline Garcia klop Yulia Putintseva met 6-3 en 6-4 Coco Gauff klop Irene Burillo Escorihuela met 6-4 en 6-1